Muhamed Junus i banka Gramen podelili Nobelovu nagradu za mir
Muhamed Junus iz Bangladeša i banka Gramen koju je osnovao 1976. podelili su ovogodišnju Nobelovu nagradu za mir, saopšteno je u Oslu. 
Dobitnik ovogodišnje Nobelove nagrade za mir, Muhamed Junus, nazvan «ankarom siromašnih», otkrio je ključno sredstvo u borbi protiv siromaštva – davanje takozvanih «mikrokredita» ljudima koji su suviše siromašni da bi se kvalifikovali za redovne kredite. Predsednik Nobelovog komiteta u Oslu, Ole Danbolt Mjus, izjavio je da je Junus svojim planom kreditiranja izmenio živote ljudi i doprineo jačanju demokratije i ljudskih prava. «Muhamed Junus se pokazao liderom koji je uspeo da viziju pretoči u akciju, što je donelo dobrobit milionima ljudi, ne samo u Bangladešu već i mnogim drugim zemljama. Davanje zajmova ljudima koji nemaju nikakvu imovinu izgledalo je kao nemoguća ideja. Od skromnih početaka pre tri decenije, Junus je, prevashodno kroz Gramin banku, razvio mikrokredite u još važniji instrument borbe protiv siromaštva. Gramin banka je izvor ideja i uzor za mnoge institucije u sferi mikrokredita koje su nikle širom sveta». Muhamed Junus radio je kao profesor ekonomije u Bangladešu kada je katastrofalna glad u toj zemlji 1974. izmenila njegov način razmišljanja. Ubedjen da ljudi mogu da se staraju o sebi, samo ako im se malo pomogne, on je počeo da izdaje zajmove, neke u iznosu od samo 27 dolara. Njegov plan bio je jednostavan – da se najsiromašnijima obezbedi novac da započnu projekte koji će im doneti zaradu i omogućiti da se sami izdržavaju. Ogroman uspeh tog eksperimenta doveo je 1976. godine do osnivanja Gramin banke koja siromašnima daje male zajmove, bez ikakvog zaloga, a većinu mikrokredita dobijaju žene, koje ih koriste za jednostavne projekte kao što su uzgoj živine ili obradjivanje malih parcela zemlje... Junus je ove godine studentima Tafts univerziteta u Bostonu objasnio zbog čega su krediti namenjeni ženama. «Koncentrisali smo se na žene reagujući na konvencionalno bankarstvo koje smatramo nepravednim. Kako finansijski sistem može da odbaci dve trećine svetske populacije? Nešto tu nije u redu... Moramo da stvorimo finansijski sistem koji nikoga neće odbaciti. Pravo na kredit trebalo bi da bude jedno od osnovnih ljudskih prava». Junusova banka izmenila je živote miliona porodica u Bangladešu, jednoj od najsiromašnijih zemalja sveta. Njegova se ideja proširila i van granica te zemlje, i podstakla institucije poput Azijske banke za razvoj da usvoje taj model u mnogim siromašnim zemljama. Ašok Šarma, načelnik odeljenja za mikrokredite Azijske banke za razvoj u Manili, kaže da su Junus i Gramin banka pomogli da se siromaštvo sagleda iz nove perspektive. «Pre nego što je dr Junus uveo mikrokredite, verovalo se da se siromašnima može pomoći samo donacijama i kroz socijalnu pomoć. On je takodje morao da suzbije predrasude da siromašni nisu solventni.» Gramin banka danas pozajmljuje desetine miliona dolara mesečno, ima više od šest miliona klijenata i filijale širom Bangladeša.